Mamman Vatsa

Mamman Jiya Vatsa (3. joulukuuta 1940 – 5. maaliskuuta 1986) oli nigerialainen poliitikko, sotilasarvoltaan kenraalimajuri. Hän toimi maataan hallinneen sotilasneuvoston jäsenenä ja liittovaltion pääkaupungin (Abujan) asiain ministerinä. Kenraalimajuri Ibrahim Babangidan johtama hallitus teloitutti hänet syytettynä sekaantumisesta vallankaappaushankkeeseen.

Mamman Vatsa oli myös lahjakas runoilija ja kirjailija. Häneltä on julkaistu kahdeksan aikuisten- ja yksitoista lastenrunokokoelmaa. Hän käsitteli teoksissaan tavallisten ihmisten elämää esimerkiksi pidgin-kielisessä kokoelmassaan Tori for geti bow leg (1981), hausankielisessä kulttuurillisessa kuvakirjassaan Bikin Suna ja kuvitetussa tarinakirjassaan Stinger the Scorpion (1979). Vatsa edisti ja tuki taiteita maassaan muun muassa järjestämällä kirjoittamistyöryhmiä sotilastovereilleen ja näiden lapsille, ja sai heidän teoksiaan julkaistuiksi. Hän myös avusti Children's Literature Association of Nigeriaa (Nigerian lastenkirjallisuusyhdistys) lahjoituksin, rakennutti Association of Nigerian Authorsille (Nigerian kirjailijayhdistys) kirjailijakylän ja isännöi sen vuosittaisia konferensseja.

Teoksia 
 Back Again at Wargate (1982)
 Reach for the Skies (1984)
 Verses for Nigerian State Capitals (1973)

Lähteet 
 A list of Mamman Vatsa's Publications 
 The Vatsa Conspiracy 
 A Profile of Mamman Vatsa 

Nigerialaiset poliitikot
Nigerialaiset kirjailijat
Nigerialaiset runoilijat
Kenraalit
Teloitetut
Vuonna 1940 syntyneet
Vuonna 1986 kuolleet